Viborg overraskede lokalrivalerne fra FC Midtjylland og hentede en sejr på 4-2. Osama Akharraz scorede to gange for Viborg.

Der var lagt i kakkelovnen til et intenst lokalopgør mellem rivalerne fra FC Midtjylland og Viborg, da holdene lørdag aften duellerede i Superligaen.

FCM skulle forsøge at rejse sig fra sidste rundes nederlag til Brøndby, mens Viborg kom med en frisk Superliga-sejr i bagagen.

Selvtilliden kunne ses hos Viborg-spillerne i kampens indledning. Gæsterne var aggressive og energiske, og det var ved at udmønte sig i en scoring efter blot to minutter. Jonas Thorsen fandt Jeppe Curth med et fladt indlæg, men angriberens afslutning blev blokeret af Kian Hansen.

20 minutter inde kampen tog Viborg overraskende føringen. Serge Deble fandt Osama Akharraz, der havde søgt ind i feltet, og et hovedstød senere stod det 1-0.

Viborg var dog ikke færdige endnu. Ti minutter efter føringsmålet havnede et hjørnespark hos Deble, der resolut hamrede den fladt i netmaskerne til 2-0.

2-0-scoringen satte FCM i gang. Ulvene satte sig så småt på spillet, og straks var de tilbage i kampen. Et indlæg fra Andre Rømer sneg sig hele vejen gennem feltet til Mikkel Duelund, der ved bagerste stolpe tacklede bolden i kassen.

Viborg var foran 2-1 ved pausen, men Duelunds scoring havde givet hjemmeholdet tro på mere før anden halvleg.

Paul Onuachu blev skiftet ind, og det gav hurtigt pote. Den høje angriber headede på overliggeren,, og på returbolden stod Erik Sviatchenko klar til at pande 2-2-målet i nettet.

Det så ud til, at FCM havde fundet grebet om kampen, men Viborg nægtede at lægge sig. Midtvejs i anden halvleg driblede Deble igen på venstrekanten, og igen fandt han Akharraz i feltet. Akharraz kvitterede for det fornemme oplæg ved at heade Viborg på 3-2, og så lurede overraskelsen igen.

Med få minutter tilbage af opgøret blev FCM’s nedtur fuldendt. Kian Hansen satte uheldigt benet på et indlæg fra højre side, og bolden røg i en bue over Mikkel Andersen.

4-2-scoringen blev kampens sidste, og dermed endte det midtjyske lokalbrag med en sejr til Viborg.